九龍城寨之圍城|自組男團Kowloon Four 林峯拍完打戲向女兒賣慘
由鄭保瑞執導,葉偉信監製的電影《九龍城寨之圍城》,今晚(22/4)舉行明星好友場,戲中三位演員林峯、胡子彤及張文傑都各自呼喚好友到場支持,現場更一齊為胡子彤補祝生日。
電影拍攝已好一段日子,幾位終於可以欣賞到成品,心情非常緊張。張文傑︰「未試過睇優先場會咁緊張,有少少出騷前嗰種緊張,頻頻想去廁所。」林峯︰「因為有好多動作需要後期剪接,真係唔知出來成品會怎樣,會有意想不到的效果。我就打得好興奮,台前幕後都好盡心盡力,精益求精,期間要互相打氣。」
三位連同劉俊謙,在戲中是城寨四位好兄弟,感情深厚。現實中都變成好友,更聲稱會自組新男團,名為Kowloon Four,團長由林峯擔任,還笑指張文傑今日一身Dancer造型,似要準備出歌。
拍動作片難免受傷,胡子彤是傷得較重一位︰「之前都有拍動作片,但以槍戰為主,今次是切切實實的拳腳功夫,加上我要用日本刀,事前都花時間進入狀態。不過都有受傷,下巴中招要聯15針,當刻冇諗會唔會破相,淨係諗又要再嚟多take,幸好沒大影響。」
雖然林峯在戲中沒有嚴重受傷,但都有大大小小不同傷痕,問到有否向女兒展示?林峯︰「都有,會向佢賣慘,不停哎呀哎呀,佢都會呵番我,都開心。」電影由於有不少打鬥場面,被列為IIB,暫時未能帶小朋友入場,但阿峯都希望大家多多支持,「呢部係一套非常值得欣賞的電影。」